मेघालय के पश्चिमी खासी हिल्स में भूकंप का झटका, तीव्रता 4.2 रही
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. दिल्ली के द्वारका इलाके में पानी में डूबकर 3 लड़कों की मौत हो गई।
मेघालय के पश्चिमी खासी हिल्स में रविवार को भूकंप आया। नेशनल सेंटर फॉर सीस्मोलॉजी (एनसीएस) ने बताया कि भूकंप शाम 7:53 पर आया। रिक्टर पैमाने पर भूकंप की तीव्रता 4.2 आंकी गई। ​​​​​​​भूकंप का केंद्र खासी हिल्स में 10 किलोमीटर की गहराई में था। अभी तक किसी के हताहत होने कोई रिपोर्ट नहीं है।
आज की अन्य प्रमुख खबरें...
MP के सागर में ट्रक-कार में भिड़ंत, 6 लोगों की मौत, एक घायल
MP के सागर में रविवार को ट्रक और कार की टक्कर हो गई। इस हादसे में 6 लोगों की मौत हो गई। हादसा सानौधा थाना क्षेत्र के बमोरी डूंडर गांव के पास हुआ। टक्कर इतनी भीषण थी कि कार पूरी तरह से चकनाचूर हो गई। जबकि ट्रक सड़क से नीचे उतर गया। पढ़ें पूरी खबर...
नागालैंड में पैसेंजर ट्रेन वाहन से टकराई, कोई हताहत नहीं
नागालैंड के दीमापुर जिले में एक अवैध रेलवे क्रॉसिंग पर रविवार को पैसेंजर ट्रेन एक वाहन से टकरा गई। घटना में किसी के हताहत होने की सूचना नहीं है। हादसा सुबह करीब 11 बजे रंगपहाड़ और दीमापुर रेलवे स्टेशनों के बीच हुआ।लालगढ़-डिब्रूगढ़ अवध असम एक्सप्रेस इलाके से गुजर रही थी। थाहेखु गांव के पास अवैध क्रॉसिंग पर अचानक एक वाहन पटरी पर आ गया और ट्रेन की चपेट में आ गया।
हालांकि हादसे से ट्रेन की आवाजाही पर कोई असर नहीं पड़ा। हादसे बाद वाहन चालक मौके से भाग गया। स्थानीय RPF ने केस दर्ज किया है।
चंडीगढ़ में एक बम शेल मिला, पुलिस मौके पर मौजूद
चंडीगढ़ के सेक्टर 26 में रविवार को एक बम शेल मिला है। स्थानीय लोगों ने इसकी जानकारी पुलिस को दी। पुलिस मौके पर मौजूद है। पढ़ें पूरी खबर...
JDS 2024 के लोकसभा चुनाव से पहले NDA में शामिल हो सकती है, बोम्मई ने दिए संकेत
2024 के लोकसभा चुनाव से पहले JDS के राष्ट्रीय जनतांत्रिक गठबंधन (NDA) में शामिल हो सकती है। कर्नाटक में भाजपा के वरिष्ठ नेता बसवराज बोम्मई ने रविवार को इस संबंध में संकेत दिया।
उन्होंने कहा कि हमारे नेताओं और JDS अध्यक्ष एच डी देवेगौड़ा के बीच इस पर बात होगी। उन्होंने कहा कि JDS नेता एचडी कुमारस्वामी ने कुछ बातें रखी हैं और उन पर बात होना है।
अजित पवार NCP मंत्रियों के साथ शरद पवार से मिले, प्रफुल्ल पटेल बोले- हमने पैर पकड़कर उनका आशीर्वाद लिया
अजित पवार और उनके गुट के विधायक रविवार को शरद पवार से मिलने पहुंचे। यह मुलाकात वाईबी चह्वाण सेंटर पर हुई। मुलाकात के बाद NCP (अजित गुट) के नेता प्रफुल्ल पटेल ने कहा कि हमने पैर पकड़कर शरद पवारजी का आशीर्वाद लिया। हमने उनसे कहा कि NCP के नेता पार्टी से अलग ना हों, इसके लिए हमने उनसे अपील की। उन्होंने हमें कोई भी जवाब नहीं दिया। हां, उन्होंने शांत होकर हमारी बात सुनी। पूरी खबर यहां पढ़ें...
पहलगाम रूट पर पत्थर गिरने से महिला अमरनाथ यात्री की मौत
पहलगाम से अमरनाथ गुफा मंदिर जाने वाले मार्ग पर रविवार को पत्थर गिरने की घटना में एक महिला यात्री की मौत हो गई और दो स्थानीय पुलिसकर्मी घायल हो गए। महिला तीर्थयात्री की पहचान 53 वर्षीय उर्मीलाबेन के रूप में की गई है।
एक जुलाई से शुरू अमरनाथ यात्रा के पहले पंद्रह दिनों में दो लाख श्रद्धालुओं ने बाबा बर्फानी के दर्शन किए। शनिवार को 21401 श्रद्धालुओं ने बाबा बर्फानी के दर्शन किये।
अलास्का में भूकंप के तेज झटके, 7.4 तीव्रता; सुनामी का अलर्ट जारी
अमेरिकी राज्य अलास्का में भूकंप के तेज झटके महसूस किए गए हैं। रिक्टर स्केल पर भूकंप की तीव्रता 7.4 रही। अमेरिका के सुनामी वॉर्निंग सिस्टम ने भी अलर्ट जारी किया है। यूनाइटेड स्टेट्स जियोलॉजिकल सर्वे के मुताबिक, भूकंप का केंद्र जमीन से 9.3 किमी की गहराई पर था। पूरी खबर यहां पढ़ें...
मुंबई में मार्वे बीच पर 5 लड़के डूबे, दो को बचाया गया, तीन लापता
मुम्बई के मार्वे बीच पर रविवार को 5 लड़के डूब गए। दो लड़कों का रेस्क्यू किया गया वहीं 3 लड़के अब भी मिसिंग हैं। सर्च ओपेरेशन जारी है। कोस्ट गार्ड और नेवी के डाईवर्स भी बुलाये गए। घटना रविवार सुबह पौने दस बजे के करीब की है।
केंद्र सरकार ने देशभर में 80 रुपए किलो टमाटर बेचना शुरू किया, NAFED और NCCF के जरिए बिक्री
देशभर में खुले बाजार में टमाटर 250 से 300 रुपए किलो बिक रहे हैं। केंद्र सरकार ने आम लोगों को राहत देने के लिए इसे 80 रुपए किलो बेचने शुरू कर दिया है। केंद्र सरकार की ओर से जारी एक बयान में बताया गया कि 16 जुलाई से टमाटर 80 रुपए प्रति किलो बेचने का निर्णय लिया गया है।
NAFED और NCCF के माध्यम से दिल्ली, नोएडा, लखनऊ, कानपुर, वाराणसी, पटना, मुजफ्फरपुर और आरा में कई जगहों पर बिक्री आज से शुरू हो गई है। ऐसे स्थानों पर मौजूदा बाजार कीमतों के आधार पर कल से इसका विस्तार अधिक शहरों में किया जाएगा। पूरी खबर यहां पढ़ें...
जम्मू-कश्मीर पुलिस की LOC के पास कार्रवाई, 318 ड्रग तस्कर गिरफ्तार
जम्म-कश्मीर के बारामूला पुलिस ने रविवार को कहा कि टीम ने नियंत्रण रेखा (एलओसी) के साथ उरी से लेकर बारामूला जिले के अन्य हिस्सों में ड्रग तस्करों के खिलाफ बड़ी कार्रवाई की। पिछले कुछ दिनों में भारी मात्रा में नशीली दवाओं की खेप बरामद करते हुए 318 ड्रग तस्करों को गिरफ्तार किया है।
सुभासपा के ओपी राजभर NDA में शामिल हुए, अमित शाह बोले- आपका स्वागत करता हूं
सुहेलदेव भारतीय समाज पार्टी (सुभासपा) के अध्यक्ष ओम प्रकाश राजभर भाजपा के नेतृत्व वाले नेशनल डेमोक्रेटिक अलायंस (NDA) में शामिल हो गए हैं। वे अखिलेश की पार्टी सपा के सहयोगी रह चुके हैं।
गृहमंत्री अमित शाह ने ट्विटर पर लिखा- ओपी राजभर से दिल्ली में मुलाकात हुई और उन्होंने पीएम मोदी के नेतृत्व वाले NDA गठबंधन में आने का निर्णय लिया। मैं उनका NDA परिवार में स्वागत करता हूं। उनके आने से उत्तर प्रदेश में NDA को मजबूती मिलेगी। पूरी खबर पढ़ें...
अमेरिका के जॉर्जिया में गोलीबारी, महिला समेत 4 की मौत; आरोपी गिरफ्तार
अमेरिका के जॉर्जिया में शनिवार को हुई मास शूटिंग में 4 लोगों की मौत हो गई। इसमें 3 पुरुष और एक महिला शामिल हैं। गोलीबारी के बाद आरोपी आंद्रे लॉन्गमोर वहां से फरार हो गया। हालांकि, बाद में पुलिस ने उसे गिरफ्तार कर लिया। पुलिस ने बताया कि गोलीबारी की वजह फिलहाल सामने नहीं आई है। पुलिस के मुताबिक आरोपी फायरिंग के बाद करीब 5-6 घंटे तक फरार रहा था।
दिल्ली में गोल्फ कोर्स में बने तालाब में डूबकर 3 लड़कों की मौत, दीवार फांदकर अंदर गए थे
दिल्ली के द्वारका इलाके में पानी में डूबकर 3 लड़कों की मौत हो गई। द्वारका के DCP एम हर्षवर्धन ने बताया कि शनिवार देर शाम 4 लड़के फुटबॉल खेलकर घर लौट रहे थे। इस दौरान वे दीवार कूदकर एक निर्माणाधीन गोल्फ कोर्स में घुस गए।
इनमें से 3 लड़के वहां बने छोटे तालाब में उतर गए, जिसमें वे डूब गए। चौथे लड़के ने पुलिस को इसकी सूचना दी। हालांकि, पुलिस के वहां पहुंचने से पहले ही तीनों लड़कों की मौत हो गई।
संजय राउत को क्राइम ब्रांच का नोटिस: CM ऑफिस पर लगाए आरोपों के सबूत देने को कहा
शिवसेना (UBT) नेता संजय राउत को मुंबई क्राइम ब्रांच ने नोटिस भेजा है। राउत ने कहा था कि CM ऑफिस से जेल में बैठे क्रिमिनल्स के साथ डील की जा रही है। पुलिस ने राउत से इन्हीं आरोपों के सबूत देने को कहा है, जिससे इनकी जांच की जा सके।
अमेरिका में इंडियन कॉन्स्यूलेट के बाहर तिरंगा लेकर इकट्ठे हुए भारतीय प्रवासी; खालिस्तान समर्थकों को दिया जवाब
अमेरिका में रहने वाले भारतीय प्रवासी शनिवार को सैन-फ्रांसिस्को में इंडियन कॉन्स्यूलेट के बाहर तिरंगा लेकर इकट्ठे हुए। दरअसल, 1 जुलाई को खालिस्तान समर्थकों ने इस कॉन्स्यूलेट में आग लगाने की कोशिश की थी। मार्च में भी खालिस्तान समर्थकों ने कॉन्स्यूलेट पर हमला किया था। उनको जवाब देने के लिए भारतीय प्रवासी यहां इकट्ठे हुए और तिरंगा लहराया।